| **Sheree North** |
| --- |
|  |
| Š. Nort 1975 m. |
| Gimė | 1932 m. sausio 17 d.Los Andželas, Jungtinės Amerikos Valstijos JAV |
| Mirė | 2005 m. lapkričio 4 d. (73 metai)Los Andželas, Jungtinės Amerikos Valstijos JAV |
| Sutuoktinis (-ė) | 4 |
| Vaikai | 2 |
|  |
| Veikla | aktorė |

**Šerė Nort** (angl. *Sheree North*, 1932 m. sausio 17 d. Los Andželas, JAV – 2005 m. lapkričio 4 d. Los Andželas, JAV) – amerikiečių aktorė, dainininkė ir šokėja, žinomiausia iš 6-ojo dešimtmečio kino filmų.

Biografija
----------

Šerė Nort gimė Los Andžele, Kalifornijoje. 10-ies metų, Antrojo pasaulinio karo laikotarpiu, pradėjo šokėjos karjerą, o 15-os ištekėjo ir po metų pagimdė.

Kine Š. Nort debiutavo 1951 m. 1953 m. už debiutinį vaidmenį Brodvėjaus miuzikle „Heizelė Flag" („Hazel Flagg") ji laimėjo „Pasaulinį teatro apdovanojimą" („Theatre World Award"). 1954 m. Š. Nort pasirašė sutartį su kino kompanija „20th Century Fox", ketinusia iš jos padaryti savotišką Merlinos Monro atitikmenį. Po keleto nesėkmingų peržiūrų pagrindiniam vaidmeniui Brodvėjaus miuziklo „Mergina rožiniu triko" ekranizacijoje ir kino miuzikle „Nėra tokio verslo kaip pramogų verslas" ji gavo pagrindinį vaidmenį 1955 m. filme „Kaip būti labai labai populiariam" („How to Be Very, Very Popular"). Tais pačiais metais ji pasirodė žurnalo „Life" viršelyje. Vėliau ji ir toliau gaudavo pagrindinių vaidmenų filmuose, pavyzdžiui, filme „Sijonus segintis leitenantas" („The Lieutenant Wore Skirts", 1956), kuris sulaukė komercinės sėkmės, ir filme „Geriausi dalykai gyvenime – nemokami" („The Best Things in Life Are Free", 1956), irgi tapusiame labai pelningu, tačiau kino kompanijos, planuodamos padaryti žvaigžde pradedančiąją aktorę Džeinę Mansfild, ėmė prarasti susidomėjimą Šere Nort.

1957 m. ji atkreipė kritikų dėmesį atlikusi pagrindinį vaidmenį komerciškai nesėkmingoje dramoje „Kelias į auksą" („The Way to the Gold"). Tais pačiais metais ji suvaidino dar viename nuostolingame filme – „Be pradinio įnašo" („No Down Payment"). Kitais metais nusifilmavo karinėje dramoje „Meilėje ir kare" („In Love and War"), kuri buvo sėkminga, ir tai jai padėjo gauti dar vieną pagrindinį vaidmenį – miuzikle „Mardė Gras" („Mardi Gras"). Jis patyrė komercinę nesėkmę ir kino kompanija „Fox" nusprendė su Šere Nort sutarties nebepratęsti. Vėlesniais metais ji ir toliau filmavosi kine ir televizijoje, atliko pagrindinį vaidmenį fantastiniame filme „Tikslo vidinė erdvė" („Destination Inner Space", 1966). Š. Nort vaidino filmuose „Bėdos su merginomis" („The Trouble with Girls", 1969), „Čarlis Verikas" („Charley Varrick", 1973), „Prasiveržimas" („Breakout", 1975), „Telefonas" („Telefon", 1977). Kai kuriuose populiariuose televizijos serialuose ji buvo kviestinė žvaigždė, ji vaidino, pavyzdžiui, serialuose „Merės Tailer Mūr šou" („The Mary Tyler Moore Show"), „Privatus detektyvas Magnumas" („Magnum, P.I."), „Auksinės mergaitės" („The Golden Girls") ir „Sainfeldas" („Seinfeld"). Už darbą televizijoje du kartus, 1976 ir 1980 m. buvo nominuota „Emmy" apdovanojimams.

Šerė Nort buvo ištekėjusi 4 kartus, iš viso turėjo 2 vaikus (2 dukteris). Sulaukusi 73-ejų, 2005 m. lapkričio 4 d. mirė nuo onkologinės ligos komplikacijų.

Nuorodos
--------

* Š. Nort filmografija

Šaltiniai
---------

1. ↑  „Sheree North". FilmBug.Com. Suarchyvuota iš originalo 2012-09-10. Nuoroda tikrinta 2023-08-29.
2. ↑  Hayward, Anthony (2005-11-22). „Obituary: Sheree North". Independent, The (London). Suarchyvuotas originalas 2009-11-24. Nuoroda tikrinta 2023-08-29.
3. ↑  Sheree North at Variety.com
4. ↑  „Sheree North. Awards". *IMDb*. Nuoroda tikrinta 2023-08-29.
5. ↑  „Sheree North. Biography". *IMDb*. Nuoroda tikrinta 2023-08-29.
6. ↑  „Sheree North (1932-2005)". Suarchyvuota iš originalo 2012-09-10. Nuoroda tikrinta 2023-08-29.